Urmareste Modifică dimensiunea fontului: Play

Bucureşti, 11 aug /Agerpres/ - Consilierii generali ai Capitalei au adoptat, în şedinţa de joi, proiectul de hotărâre care prevede suplimentarea cu 15 milioane de lei a sprijinului acordat Patriarhiei Române pentru continuarea lucrărilor la Catedrala Mântuirii Neamului, dar şi alocarea unui sprijin financiar de 4,5 milioane lei pentru Mănăstirea Antim.



Decizia a întrunit susţinerea a 31 dintre consilieri, fiind respinsă de 20 dintre aceştia.



Proiectul de hotărâre prevede şi suplimentarea cu 400.000 de lei a fondurilor destinare Centrului de Protecţie a Plantelor Bucureşti; 2,3 milioane lei pentru Muzeul Naţional al Literaturii Române; 2,4 milioane lei pentru Muzeul Municipiului Bucureşti şi 789.000 lei pentru Teatrul Evreiesc de Stat.



Consilierul Uniunii Salvaţi Bucureştiul Ana Ciceală a anunţat, în debutul dezbaterilor, că USB va vota împotriva acestui proiect, apreciind că este necesară o consultare publică pe marginea lui, dar şi că CGMB ar trebui să mandateze primarul general, Gabriela Firea, pentru a solicita documente justificative privind modul în care au fost cheltuiţi până în acest moment banii pentru construirea catedralei.



Liberalul Ciprian Ciucu a atras atenţia asupra faptului că este a doua modificare de buget care se realizează în mai puţin de o lună, iar acest lucru creează senzaţia că nu s-a realizat o analiză pentru a constata care sunt priorităţile de dezvoltare a Capitalei.



Primarul general, Gabriela Firea, a afirmat că nu este vorba de o rectificare, ci de o redistribuire şi a negat afirmaţiile potrivit cărora cele 3 milioane de euro destinate Catedralei Mântuirii Neamului ar reprezenta cea mai importantă sumă alocată de la începutul mandatului său. În acest sens, ea a precizat că au fost efectuate cheltuieli în valoare de 60 de milioane de euro pentru reţeaua de termoficare, dar şi pentru investiţii în transportul în comun sau pentru o serie de instituţii subordonate PMB. AGERPRES/(A - autor: Irinela Vişan, editor: Claudia Stănescu)